CELEX ID: 32022D1968

--- ENGLISH ---

Document:
$en_document

Summary:
$en_summary

--- DANISH ---

Document:
18.10.2022
DA
Den Europæiske Unions Tidende
L 270/85
RÅDETS AFGØRELSE (FUSP) 2022/1968
af 17. oktober 2022
om Den Europæiske Unions militære bistandsmission til støtte for Ukraine (EUMAM Ukraine)
RÅDET FOR DEN EUROPÆISKE UNION HAR —
under henvisning til traktaten om Den Europæiske Union, særlig artikel 42, stk. 4, og artikel 43, stk. 2,
under henvisning til forslag fra Unionens højtstående repræsentant for udenrigsanliggender og sikkerhedspolitik, og
ud fra følgende betragtninger:
(1)
I sine konklusioner af 24. februar 2022 fordømte Det Europæiske Råd på det kraftigste Den Russiske Føderations uprovokerede og uberettigede militære aggression mod Ukraine. Det bekræftede på ny sin urokkelige støtte til Ukraines uafhængighed, suverænitet og territoriale integritet inden for dets internationalt anerkendte grænser.
(2)
Det Europæiske Råd forlangte i sine konklusioner af 24. februar, 24.-25. marts og 30.-31. maj 2022, at Rusland øjeblikkeligt standser sin militære aggression på Ukraines område, øjeblikkeligt og betingelsesløst trækker alle styrker og alt militært udstyr tilbage fra hele Ukraines område og fuldt ud respekterer Ukraines territoriale integritet, suverænitet og uafhængighed inden for dets internationalt anerkendte grænser.
(3)
Det Europæiske Råd erklærede i sine konklusioner af 23.-24. juni 2022 endvidere, at Unionen fortsat er fast besluttet på at yde yderligere militær støtte for at hjælpe Ukraine med at udøve sin naturlige ret til selvforsvar mod den russiske aggression og forsvare sin territoriale integritet og suverænitet. Med henblik herpå opfordrede Det Europæiske Råd Rådet til hurtigt at arbejde på en yderligere forøgelse af den militære støtte.
(4)
Ved skrivelse dateret den 30. september 2022 anmodede Ukraines udenrigsminister og forsvarsminister i fællesskab om militær støtte til Ukraine fra Unionen, bekræftede, at Ukraines nuværende behov i denne henseende omfatter grundlæggende og kollektiv militær uddannelse samt specialiseret militær uddannelse af personel inden for medicin, logistik, kemisk og biologisk beskyttelse og strålingsbeskyttelse, ingeniørstøtte, cybersikkerhed, cyberforsvar og uddannelse af instruktører i samvirke mellem forskellige våbenarter, uden at det berører andre områder, der måtte være af interesse i fremtiden, og så med tilfredshed på oprettelse så hurtigt som muligt af en militær EU-bistandsmission til støtte for Ukraine med henblik herpå.
(5)
Den 10. oktober 2022 godkendte Rådet et krisestyringskoncept for en eventuel militær bistandsmission inden for den fælles sikkerheds- og forsvarspolitik (FSFP) uden udøvende beføjelser til støtte for Ukraine (EUMAM Ukraine) med en indledende varighed på to år efter dens iværksættelse.
(6)
EUMAM Ukraine bør have et strategisk mål om at bidrage til at styrke Ukraines væbnede styrkers militære kapacitet til at regenerere og effektivt gennemføre operationer, der gør det muligt for Ukraine at forsvare sin territoriale integritet inden for sine internationalt anerkendte grænser, udøve sin suverænitet effektivt og beskytte civilbefolkningen i Ukraine.
(7)
EUMAM Ukraine vil være en del af EU's integrerede tilgang til at yde støtte til Ukraine, som omfatter militære bistandsforanstaltninger inden for rammerne af den europæiske fredsfacilitet, oprettet ved Rådets afgørelse (FUSP) 2021/509 
(
1
)
, med henblik på at levere militært udstyr til Ukraines væbnede styrker. EUMAM Ukraine vil samarbejde med Unionens delegation i Kyiv og med den civile FSFP-mission EUAM Ukraine, oprettet ved Rådets afgørelse 2014/486/FUSP 
(
2
)
.
(8)
Som svar på Ukraines anmodning om militær støtte bør EUMAM Ukraine sørge for individuel, kollektiv og specialiseret uddannelse af Ukraines væbnede styrker, uddannelse af Ukraines væbnede styrkers territoriale forsvarsstyrker og koordinering og synkronisering af medlemsstaternes aktiviteter til støtte for gennemførelsen af uddannelse af Ukraines væbnede styrker.
(9)
Udformningen af EUMAM Ukraine bør være skalerbar, modulær og fleksibel, således at dens aktiviteter hurtigt kan tilpasses situationen i Ukraine og Ukraines væbnede styrkers nye og langsigtede behov.
(10)
I betragtning af de særlige omstændigheder som følge af Ruslands angrebskrig mod Ukraine, og så længe disse omstændigheder gør sig gældende, bør EUMAM Ukraine operere på medlemsstaternes område, som en midlertidig foranstaltning i overensstemmelse med artikel 42, stk. 1, i traktaten om Den Europæiske Union (TEU), indtil Rådet træffer anden afgørelse.
(11)
Den Udenrigs- og Sikkerhedspolitiske Komité (PSC) bør under ansvar af Rådet og Unionens højtstående repræsentant for udenrigsanliggender og sikkerhedspolitik (HR) varetage den politiske kontrol med EUMAM Ukraine, stå for den strategiske ledelse heraf og træffe relevante afgørelser i overensstemmelse med artikel 38, stk. 3, i TEU.
(12)
EU-aftalen om styrkernes status (EU-SOFA) 
(
3
)
 bør finde anvendelse på EU-ledede enheder og EU-ledet personel fra EUMAM Ukraine, som er deployeret på medlemsstaternes område. Status for Ukraines væbnede styrkers personel, der deltager i tilrettelæggelsen af eller modtager den uddannelse, som EUMAM Ukraine stiller til rådighed, bør fastlægges i ordninger mellem de kompetente myndigheder i de medlemsstater, der er vært for uddannelsen, og Ukraines kompetente myndigheder. EUMAM Ukraine kan også indgå ordninger med Ukraines kompetente myndigheder om de vilkår, hvorunder Ukraines væbnede styrkers personel vil blive indkvarteret af EUMAM Ukraine.
(13)
EUMAM Ukraine bør være åben for ligesindede tredjestaters deltagelse på opfordring med forbehold af aftaler mellem Unionen og de pågældende tredjestater om deres deltagelse og af PSC's accept.
(14)
I henhold til artikel 41, stk. 2, i TEU og i overensstemmelse med afgørelse (FUSP) 2021/509, skal aktionsudgifterne i forbindelse med nærværende afgørelse, der har indvirkning på militær- eller forsvarsområdet, afholdes af medlemsstaterne.
(15)
I betragtning af EUMAM Ukraines unikke behov og de særlige betingelser for oprettelse af den som følge af omfanget af den uddannelse, der skal tilbydes, og den hastighed, hvormed Ukraine skal modtage den, er det nødvendigt at fastsætte, at visse ekstraomkostninger ud over dem, der i overensstemmelse med afgørelse (FUSP) 2021/509 betragtes som fælles omkostninger, vil blive betragtet som fælles omkostninger i forbindelse med EUMAM Ukraine. Som følge af de ekstraordinære omstændigheder vil en fælles finansiering, der foretages som en ekstraordinær foranstaltning i forbindelse med EUMAM Ukraine, af udstyr, som er nødvendigt for at støtte de personer fra Ukraines væbnede styrker, der er under uddannelse, og uddannelsesaktiviteterne, gøre det muligt for Unionen at mobilisere de nødvendige ressourcer med henblik på at yde støtte til Ukraine i det nødvendige omfang.
(16)
På grund af sagens hastende karakter bør ammunition og udstyr eller platforme, som er beregnet til at slå ihjel, så hurtigt som muligt finansieres via en særlig bistandsforanstaltning inden for rammerne af den europæiske fredsfacilitet, der supplerer EUMAM Ukraine. Alt andet udstyr, herunder personligt uddannelsesudstyr, bør stilles til rådighed inden for rammerne af en anden bistandsforanstaltning. Bistandsforanstaltninger inden for rammerne af den europæiske fredsfacilitet kunne også sørge for specialudstyr og på Ukraines anmodning vedligeholdelse og reparation af militært udstyr, der er doneret til Ukraine inden for rammerne af den europæiske fredsfacilitet.
(17)
For at maksimere effektiviteten med hensyn til at opfylde Ukraines behov bør EUMAM Ukraine koordinere sine aktiviteter med ligesindede internationale partnere, der yder militær støtte, navnlig militær uddannelse, til Ukraines væbnede styrker —
VEDTAGET DENNE AFGØRELSE:
Artikel 1
Mission
1.   Unionen gennemfører en militær bistandsmission til støtte for Ukraine (EUMAM Ukraine).
2.   EUMAM Ukraines strategiske mål er at bidrage til at styrke Ukraines væbnede styrkers militære kapacitet til at regenerere og effektivt gennemføre operationer, med henblik på at gøre det muligt for Ukraine at forsvare sin territoriale integritet inden for sine internationalt anerkendte grænser, udøve sin suverænitet effektivt og beskytte civilbefolkningen i Ukraine.
3.   For at nå målet i stk. 2 sørger EUMAM Ukraine for:
a)
individuel og kollektiv uddannelse af Ukraines væbnede styrkers personel på grundlæggende, videregående og specialiseret niveau: navnlig i ledelse på lavere niveau fra sektions-/gruppe- og delingsniveau op til kompagni-, bataljon- og brigadeniveau, herunder operativ uddannelse og uddannelse af kompagnier, bataljoner og brigader i kollektive manøvrer og kollektiv taktik op til brigadeniveau, herunder rådgivning om planlægning, forberedelse og gennemførelse af skarpskydningsøvelser
b)
specialiseret uddannelse af Ukraines væbnede styrkers personel
c)
uddannelse af Ukraines væbnede styrkers territoriale forsvarsstyrker
d)
koordinering og synkronisering af medlemsstaternes aktiviteter til støtte for gennemførelsen af uddannelse af Ukraines væbnede styrker.
4.   Den humanitære folkeret, menneskerettighederne beskyttelse af civile, herunder mod kønsbaseret vold, samt "dagsordenen for kvinder, fred og sikkerhed", "dagsordenen for unge, fred og sikkerhed" og "dagsordenen for børn i væbnede konflikter" integreres fuldt ud i EUMAM Ukraines operative planlægning, uddannelse og rapportering.
5.   Indtil Rådet træffer anden afgørelse og ændrer denne afgørelse i overensstemmelse hermed, opererer EUMAM Ukraine på medlemsstaternes område.
6.   EUMAM Ukraines uddannelse kan finde sted flere steder i hele Unionen, med forbehold af værtsmedlemsstatens udtrykkelige samtykke. Den tilpasses Ukraines væbnede styrkers nye og langsigtede behov.
7.   EUMAM Ukraines mandat er uden udøvende beføjelser.
Artikel 2
Udpegelse af hovedkvarteret
1.   For så vidt angår kommando og kontrol i forbindelse med EUMAM Ukraine er den Militære Planlægnings- og Gennemførelseskapacitet (MPCC) operativt hovedkvarter og sikrer også overordnet koordinering og synkronisering på strategisk niveau inden for missionens rammer.
2.   Inden for disse rammer oprettes på operativt plan en multinational uddannelseskommando for samvirke mellem forskellige våbenarter (CAT-C) på grundlag af en eksisterende og allerede fuldt operativ national kommando- og kontrolstruktur i en nabomedlemsstat, hvor integrationen af uddannelseskomponenterne til oprettelse af formerede enheder finder sted.
3.   En anden medlemsstat stiller en multinational specialuddannelseskommando til rådighed, som skal lede uddannelsesaktiviteter på sit område. Denne multinationale specialuddannelseskommando oprettes på grundlag af en eksisterende national kommando- og kontrolstruktur for yderligere at øge uddannelsestilbuddet i fuld koordinering med CAT-C.
4.   Funktionerne for CAT-C og den multinationale specialuddannelseskommando samt andre uddannelseskommandoer, der er oprettet i EU-medlemsstaterne, videreudvikles i de relevante planlægningsdokumenter i overensstemmelse med de fastlagte regler for militær kommando og kontrol i Unionen.
Artikel 3
Udnævnelse af den øverstbefalende for EU-missionen
Direktøren for MPCC er øverstbefalende for missionen EUMAM Ukraine.
Artikel 4
Planlægning og iværksættelse af EUMAM Ukraine
Rådet vedtager en afgørelse om iværksættelse af EUMAM Ukraine efter godkendelse af missionsplanen for EUMAM Ukraine, herunder dens regler for magtanvendelse.
Artikel 5
Politisk kontrol og strategisk ledelse
1.   Under ansvar af Rådet og HR udøver PSC den politiske kontrol med og den strategiske ledelse af EUMAM Ukraine. Rådet bemyndiger herved PSC til at træffe relevante afgørelser i overensstemmelse med artikel 38 i TEU. Denne bemyndigelse omfatter beføjelser til at ændre planlægningsdokumenterne for EUMAM Ukraine, herunder missionsplanen og kommandovejen. Denne bemyndigelse omfatter også beføjelser til at træffe afgørelser om udnævnelse af EU-øverstbefalende, nemlig EU-øverstbefalende for uddannelse i samvirke mellem forskellige våbenarter, specialuddannelseskommandoen og enhver anden EU-uddannelseskommando. Beslutningskompetencen med hensyn til EUMAM Ukraines mål og afslutning forbliver hos Rådet.
2.   PSC aflægger med regelmæssige mellemrum rapport til Rådet.
3.   PSC modtager med regelmæssige mellemrum rapporter fra formanden for EU's Militærkomité (EUMC) vedrørende gennemførelsen af EUMAM Ukraine. PSC kan, i det omfang det er relevant, indkalde EU's øverstbefalende til sine møder.
Artikel 6
Militær ledelse
1.   EUMC forestår overvågningen af, at EUMAM Ukraine, der gennemføres under ansvar af den øverstbefalende for EU-missionen, gennemføres korrekt.
2.   EUMC modtager med regelmæssige mellemrum rapporter fra den øverstbefalende for EU-missionen. Den kan, i det omfang det er relevant, indkalde EU's øverstbefalende til sine møder.
3.   Formanden for EUMC fungerer som det primære kontaktled til den øverstbefalende for EU-missionen.
Artikel 7
Konsekvens i Unionens reaktion og koordinering
1.   HR sikrer, at denne afgørelse gennemføres og er i overensstemmelse med Unionens optræden udadtil som helhed, herunder Unionens militære bistandsforanstaltninger til støtte for Ukraine, som finansieres i henhold til den europæiske fredsfacilitet.
2.   Med forbehold af kommandovejen opretholder den øverstbefalende for EU-missionen et tæt samarbejde og tæt koordinering med chefen for Unionens delegation i Ukraine og med EUAM Ukraines øverstbefalende for missionsstyrken. Den øverstbefalende for EU-missionen opretholder med støtte fra EU-kommando- og kontrolstrukturen som omhandlet i artikel 2, stk. 2, et tæt samarbejde og tæt koordinering med de ukrainske myndigheder på de relevante niveauer.
3.   EUMAM Ukraine koordinerer sine aktiviteter med medlemsstaternes bilaterale aktiviteter til støtte for Ukraine samt med andre ligesindede internationale partnere, navnlig Amerikas Forenede Stater (USA), Det Forenede Kongerige Storbritannien og Nordirland (UK), Canada, den internationale donorkoordineringscelle (IDCC) og EUCOM kontrolcentret Ukraine.
Artikel 8
Tredjestaters deltagelse
1.   Uden at det berører Unionens selvstændige beslutningstagning eller dens fælles institutionelle ramme, og i overensstemmelse med de relevante retningslinjer fra Det Europæiske Råd kan tredjestater opfordres til at deltage i EUMAM Ukraine.
2.   Rådet bemyndiger herved PSC til at opfordre tredjestater til at tilbyde bidrag og til efter henstilling fra den øverstbefalende for EU-missionen og med EUMC at træffe relevante afgørelser om accept af foreslåede bidrag.
3.   Detaljerede ordninger vedrørende tredjestaters deltagelse skal være omfattet af aftaler, der indgås i medfør af artikel 37 i TEU og efter proceduren i artikel 218 i traktaten om Den Europæiske Unions funktionsmåde. Hvis Unionen og en tredjestat har indgået en rammeaftale om denne tredjestats deltagelse i Unionens krisestyringsmissioner, finder bestemmelserne i en sådan aftale anvendelse i forbindelse med EUMAM Ukraine.
4.   Tredjestater, der yder væsentlige militære bidrag til EUMAM Ukraine, har samme rettigheder og forpligtelser med hensyn til den daglige ledelse af EUMAM Ukraine som de medlemsstater, der deltager i EUMAM Ukraine.
5.   Rådet bemyndiger herved PSC til at træffe relevante afgørelser om nedsættelse af en bidragyderkomité, hvis tredjestater yder væsentlige militære bidrag.
Artikel 9
Status for EU-ledede enheder og EU-ledet personel
EU-aftalen om styrkernes status (EU-SOFA) finder anvendelse på EU-ledede enheder og EU-ledet personel, der er deployeret på medlemsstaternes område.
Artikel 10
Status for Ukraines personel
Status for Ukraines væbnede styrkers personel, der deltager i tilrettelæggelsen af eller modtager den uddannelse, som EUMAM Ukraine stiller til rådighed, fastlægges i ordninger mellem de kompetente myndigheder i de medlemsstater, der er vært for uddannelsen, og Ukraines kompetente myndigheder. EUMAM Ukraine og Ukraines kompetente myndigheder kan indgå ordninger om de vilkår, i henhold til hvilke Ukraines væbnede styrkers personel vil blive indkvarteret af EUMAM Ukraine.
Artikel 11
Finansielle ordninger
1.   De fælles omkostninger ved EUMAM Ukraine administreres i overensstemmelse med afgørelse (FUSP) 2021/509.
2.   I overensstemmelse med artikel 44, stk. 6, i afgørelse (FUSP) 2021/509 gælder følgende specifikke regler for EUMAM Ukraine:
a)
EU-kommando- og kontrolstrukturen som omhandlet i artikel 2, stk. 2 og 3, skal finansieres i overensstemmelse med de regler, der gælder for en missionsstyrkes hovedkvarter, uanset beliggenhed.
b)
Følgende ekstraomkostninger skal finansieres i fællesskab af den europæiske fredsfacilitet:
i)
operationelle omkostninger ved støtte til de personer fra Ukraines væbnede styrker, der er under uddannelse (transport fra den ukrainske grænse til uddannelsesfaciliteterne og tilbage, og på, omkring og mellem uddannelsesfaciliteterne; støtte i det virkelige liv, medicinsk støtte og evakueringer)
ii)
operationelle omkostninger, der er nødvendige for uddannelsesaktiviteterne (benzin, olie og smøremidler, vedligeholdelse af køretøjer, der anvendes under uddannelse; tolke; og personligt uddannelsesudstyr, når dette ikke leveres af Ukraine).
3.   Det personlige uddannelsesudstyr, der er omhandlet i stk. 2, betragtes ikke længere som fælles omkostninger, når det er leveret som led i en bistandsforanstaltning inden for rammerne af den europæiske fredsfacilitet.
4.   Det udstyr, der er anført i stk. 2, kan leveres af en medlemsstat, i hvilket tilfælde EUMAM Ukraine vil betale denne medlemsstat for disse leverancer i henhold til de regler, der gælder for betalinger til EUMAM Ukraines leverandører. Alternativt kan EUMAM Ukraine indkøbe sådant udstyr.
5.   Det finansielle referencebeløb for de fælles omkostninger ved EUMAM Ukraine i en periode på to år efter dens iværksættelse er 106 700 000 EUR. Den procentdel af referencebeløbet, der er omhandlet i artikel 51, stk. 2, i afgørelse (FUSP) 2021/509, er 30 % for forpligtelser og 30 % for betalinger.
Artikel 12
Projektcelle
1.   EUMAM Ukraine kan have en projektcelle med henblik på at identificere og gennemføre projekter. EUMAM Ukraine skal i det fornødne omfang koordinere, lette og rådgive om projekter, der gennemføres af medlemsstater og tredjestater under deres ansvar på områder, som vedrører EUMAM Ukraines mandat, og til støtte for dens mål.
2.   Med forbehold af stk. 3 bemyndiges den øverstbefalende for EU-missionen til at anvende finansielle bidrag fra medlemsstaterne eller tredjestater til at gennemføre projekter, der konstateres at kunne supplere EUMAM Ukraines øvrige aktioner på en konsekvent måde. I sådanne tilfælde indgår den øverstbefalende for EU-missionen en ordning med disse stater, som navnlig omfatter specifikke procedurer for behandling af klager fra tredjeparter over skader, der er forårsaget som følge af handlinger eller undladelser fra den øverstbefalende for EU-missionens side i forbindelse med anvendelsen af de midler, som disse stater har stillet til rådighed.
3.   Bidragydende stater kan under ingen omstændigheder drage hverken Unionen eller HR til ansvar som følge af handlinger eller undladelser fra den øverstbefalende for EU-missionens side i forbindelse med anvendelsen af disse staters midler.
4.   PSC skal give sit samtykke til accept af et finansielt bidrag fra tredjestater til projektcellen.
Artikel 13
Videregivelse af informationer
1.   HR har om nødvendigt og i overensstemmelse med EUMAM Ukraines behov bemyndigelse til at videregive EU-klassificerede informationer, som er udarbejdet med henblik på EUMAM Ukraine, til tredjestater, der er tilknyttet denne afgørelse, i overensstemmelse med Rådets afgørelse 2013/488/EU 
(
4
)
:
a)
til og med den klassifikationsgrad, der findes i de relevante informationssikkerhedsaftaler indgået mellem Unionen og den pågældende tredjestat, eller
b)
til og med klassifikationsgraden »CONFIDENTIEL UE/EU CONFIDENTIAL« i andre tilfælde.
2.   HR har også bemyndigelse til i overensstemmelse med EUMAM Ukraines operative behov at videregive EU-klassificerede informationer til og med klassifikationsgraden »RESTREINT UE/EU RESTRICTED«, som er udarbejdet med henblik på EUMAM Ukraine, til Ukraine, USA, UK, Canada og IDCC i overensstemmelse med afgørelse 2013/488/EU. Med henblik herpå skal der udarbejdes de nødvendige ordninger mellem HR og Ukraines kompetente myndigheder og IDCC.
3.   HR har bemyndigelse til at videregive ikkeklassificerede EU-dokumenter, der vedrører Rådets forhandlinger om EUMAM Ukraine, og som er omfattet af tavshedspligt i medfør af artikel 6, stk. 1, i Rådets forretningsorden 
(
5
)
, til tredjestater, der er tilknyttet denne afgørelse.
4.   HR kan delegere de beføjelser, der er omhandlet i stk. 1-3, samt muligheden for at indgå de ordninger, der er omhandlet i stk. 2, til ansatte i Tjenesten for EU's Optræden Udadtil eller til EU's øverstbefalende.
Artikel 14
Ikrafttræden og afslutning
1.   Denne afgørelse træder i kraft på dagen for vedtagelsen. Den finder anvendelse indtil to år efter iværksættelsen af EUMAM Ukraine.
2.   PSC foretager en strategisk vurdering af EUMAM Ukraine og dens mandat seks måneder efter EUMAM Ukraines iværksættelse. Der foretages en strategisk revision af EUMAM Ukraine i god tid inden denne afgørelses udløb.
3.   Denne afgørelse ophæves fra den dato, hvor EU-kommando- og kontrolstrukturen som omhandlet i artikel 2, stk. 2 og 3, i overensstemmelse med de planer, der er godkendt for så vidt angår EUMAM Ukraines afslutning, lukkes, jf. dog de procedurer for EUMAM Ukraines revision og regnskabsaflæggelse, der er fastlagt i afgørelse (FUSP) 2021/509.
Udfærdiget i Luxembourg, den 17. oktober 2022.
På Rådets vegne
J. BORRELL FONTELLES
Formand
(
1
)
  Rådets afgørelse (FUSP) 2021/509 af 22. marts 2021 om oprettelse af en europæisk fredsfacilitet og om ophævelse af afgørelse (FUSP) 2015/528 (
EUT L 102 af 24.3.2021, s. 14
).
(
2
)
  Rådets afgørelse 2014/486/FUSP af 22. juli 2014 om Den Europæiske Unions rådgivende mission om reform af den civile sikkerhedssektor Ukraine (EUAM Ukraine) 
EUT L 217 af 23.7.2014, s. 42
).
(
3
)
  Aftale mellem Den Europæiske Unions medlemsstater vedrørende status for militært og civilt personel, der udstationeres ved Den Europæiske Unions institutioner, for hovedkvartererne samt de styrker, der vil kunne stilles til rådighed for Den Europæiske Union som led i forberedelsen og gennemførelsen af de operationer, der er omhandlet i artikel 17, stk. 2, i traktaten om Den Europæiske Union, herunder i forbindelse med øvelser, samt for militært og civilt personel fra medlemsstaterne, der stilles til rådighed for Den Europæiske Union med henblik på at forrette tjeneste i denne forbindelse (EU-SOFA) (
EUT C 321 af 31.12.2003, s. 6
).
(
4
)
  Rådets afgørelse 2013/488/EU af 23. september 2013 om reglerne for sikkerhedsbeskyttelse af EU's klassificerede informationer (
EUT L 274 af 15.10.2013, s. 1
).
(
5
)
  Rådets afgørelse 2009/937/EU af 1. december 2009 om vedtagelse af Rådets forretningsorden (
EUT L 325 af 11.12.2009, s. 35
).

Summary:
Den Europæiske Unions militære bistandsmission til støtte for Ukraine (EUMAM Ukraine)
RESUMÉ AF:
Afgørelse (FUSP) 2022/1968 om Den Europæiske Unions militære bistandsmission til støtte for Ukraine
HVAD ER FORMÅLET MED AFGØRELSEN?
Afgørelsen opretter 
Den Europæiske Unions
 (EU) militære bistandsmission (EUMAM)
 med det strategiske mål at bidrage til Ukraines væbnede styrkers militære kapacitet til at regenerere og effektivt gennemføre operationer, der gør det muligt for Ukraine at:
forsvare sin territoriale integritet
 inden for sine internationalt anerkendte grænser
udøve sin suverænitet effektivt
 og
beskytte civilbefolkningen
.
HOVEDPUNKTER
Uddannelse og rådgivende rolle
EUMAM Ukraine:
sørger for uddannelse af Ukraines væbnede styrker og territoriale forsvarsstyrker
 på grundlæggende, videregående og specialiseret niveau: navnlig i ledelse på lavere niveau op til kompagni-, bataljon- og brigadeniveau
opererer på 
EU-medlemsstaternes
 område, med deres udtrykkelige samtykke, indtil 
Rådet for Den Europæiske Union
 træffer anden afgørelse
tilpasser sig Ukraines væbnede styrkers nye behov
har et mandat uden udøvende beføjelser
, der udelukkende har en rådgivende rolle.
Uddannelsesaktiviteterne omfatter:
operativ uddannelse
 og kollektiv taktik op til brigadeniveau, herunder rådgivning om skarpskydningsøvelser
koordinering og synkronisering af medlemsstaternes uddannelsesaktiviteter
integration af aspekterne ved 
den humanitære folkeret, menneskerettighederne beskyttelse af civile
 (herunder mod kønsbaseret vold) samt »
dagsordenen for kvinder, fred og sikkerhed
«, »
dagsordenen for unge, fred og sikkerhed
« og »
dagsordenen for børn i væbnede konflikter
«.
Kommandostruktur, politisk kontrol og strategisk ledelse
Det operative hovedkvarter
 er EU’s 
Militære Planlægnings- og Gennemførelseskapacitet
.
Den øverstbefalende
 er direktøren for Militære Planlægnings- og Gennemførelseskapacitet.
Politisk kontrol
 varetages gennem 
Den Udenrigs- og Sikkerhedspolitiske Komité
 (PSC), under ansvar af Rådet og 
Unionens højtstående repræsentant for udenrigsanliggender og sikkerhedspolitik
 (HR).
PSC modtager med regelmæssige mellemrum rapporter
 fra 
formanden for EU’s Militærkomité
 (EUMC) vedrørende gennemførelsen af missionen og kan indkalde EU’s øverstbefalende til sine møder.
EUMC forestår overvågning af korrekt gennemførelse af missionen
, under ansvar af den øverstbefalende for EU-missionen.
EUMC modtager med regelmæssige mellemrum rapporter
 fra den øverstbefalende for EU-missionen og kan indkalde EU’s øverstbefalende til sine møder.
Formanden for EUMC
 er det primære kontaktled til den øverstbefalende for EU-missionen.
Der oprettes en 
multinational uddannelseskommando for samvirke mellem forskellige våbenarter
 på grundlag af en eksisterende national kommando- og kontrolstruktur i en nabomedlemsstat, hvor integrationen af uddannelseskomponenterne til oprettelse af formerede enheder finder sted.
En multinational 
specialuddannelseskommando
 oprettes i en anden medlemsstat, som skal lede uddannelsesaktiviteter på sit område.
HR sikrer overensstemmelse med Unionens optræden udadtil
 som helhed, herunder militær bistand til Ukraine i henhold til den europæiske fredsfacilitet.
Status for EU-ledet personel og Ukraines personel
EU-aftalen om styrkernes status
 gælder for EU-ledede enheder, der er deployeret i medlemsstaterne.
Status for Ukraines væbnede styrkers personel, der deltager i uddannelsen, er fastlagt i en aftale mellem de medlemsstater, der er vært for uddannelsen, og de ukrainske myndigheder.
Ikke-EU-lande
Ikke-EU-lande kan opfordres til at deltage, uden at det berører EU’s selvstændige beslutningstagning. Hvis de yder væsentlige militære bidrag til missionen, har de samme rettigheder og forpligtelser med hensyn til den daglige ledelse som medlemsstaterne.
Projektcelle
EUMAM Ukraine kan have en projektcelle med henblik på at identificere og gennemføre projekter, og i det fornødne omfang koordinere, lette og rådgive om projekter, der gennemføres af medlemsstaterne og ikke-EU-lande, til støtte for dens mål.
Videregivelse af informationer
HR har bemyndigelse til at videregive EU-klassificerede informationer vedrørende EUMAM Ukraine, til og med klassifikationsgraden »RESTREINT UE/EU RESTRICTED«, til Canada, Ukraine, Det Forenede Kongerige, USA og den internationale donorkoordineringscelle.
Iværksættelse og revision
EUMAM Ukraine blev iværksat ved afgørelse (FUSP) 
2022/2243
 den 
15. november 2022
 og gælder i 2 år.
PSC foretager en strategisk vurdering af missionen og dens mandat 6 måneder iværksættelsen.
Der vil blive foretaget en strategisk gennemgang »i god tid«, inden afgørelsen udløber.
Denne afgørelse ophæves, når EU’s kommando- og kontrolstruktur lukkes.
Omkostninger
Omkostningerne ved EUMAM Ukraine for den 2-årige periode efter iværksættelsen er på 106,7 mio. EUR.
HVORNÅR GÆLDER AFGØRELSEN FRA?
Den trådte i kraft den 
17. november 2022
 og gælder i 2 år.
BAGGRUND
For yderligere oplysninger henvises til:
Den Europæiske Unions bistandsmission vedrørende Ukraine
 (Tjenesten for EU’s Optræden Udadtil)
Missioner og operationer 
 (Tjenesten for EU’s Optræden Udadtil).
HOVEDDOKUMENT
Rådets afgørelse (FUSP) 
2022/1968
 af 
17. oktober 2022
 om Den Europæiske Unions militære bistandsmission til støtte for Ukraine (EUMAM Ukraine) (EUT L 270 af 
18.10.2022
, 
s. 85-91
).
TILHØRENDE DOKUMENTER
Rådets afgørelse (FUSP) 
2022/2243
 af 
14. november 2022
 om iværksættelse af Den Europæiske Unions militære bistandsmission til støtte for Ukraine (EUMAM Ukraine) (EUT L 294 af 
15.11.2022
, 
s. 21
).
Rådets afgørelse (FUSP) 
2021/509
 af 
22. marts 2021
 om oprettelse af en europæisk fredsfacilitet og om ophævelse af afgørelse (FUSP) 2015/528 (EUT L 102 af 
24.3.2021
, 
s. 14-62
).
Rådets afgørelse 
2014/486/FSFP
 af 
22. juli 2014
 om Den Europæiske Unions rådgivende mission om civil ukrainsk sikkerhedssektorreform (EUAM Ukraine) (EUT L 217 af 
23.7.2014
, 
s. 42-47
).
Efterfølgende ændringer til Rådets afgørelse 2014/486/FUSP er blevet indarbejdet i grundteksten. Denne 
konsoliderede udgave
 har ingen retsvirkning.
seneste ajourføring 
7.12.2022